OpenLLM-France/wikimedia huggingface dataset:
# Emakume trafikoa (Sorolla)

Emakume trafikoa, gaztelaniaz Tráfico de blancas, Joaquín Sorolla margolari valentziarrak 1894an egindako margolana da; dena dela, ofizialki 1895an egindako bezala sinatu zuen. 1898an Buenos Airesen izan zen erakutsita. Sorolla Museoan gordeta dago. Mugimendu postinpresionistaren margolana da. Publiko tradizionalistak gogor kritikatu zuen margolan hau; haien arabera margolariak gai hori erabiliz haren lana zikindu zuen eta moralaren aurkako lan bezala katalogatu zuten.

## Margolanaren ezaugarriak

Margolan hau errealismo kritikoaren barruan koka daiteke. Sorollaren kasuan kritika hori ez zen berez sortutakoa; aitzitik, garaiko lehiaketen beharrei erantzuteko premiaren ondoriotzat jo daiteke. Lan iluna da hau: emakume talde bat, bost, nekazari jantziez, buruak zapiez eta burukoez estalita ikus daitezke. Guztiek lotan dirudite, zaharrena izan ezik; azken hau, beltzez jantzita dagoena, zaintzen ari dela ematen du. Emakumeak espazio estu batean daude; horren bidez egileak ihes egiteko ezintasuna adierazi nahi zuen. Prostituzioaren erreferentzia, bestetik, oso ezkutua da; horretan egilearen errukia sumatu daiteke.

## Erreferentziak

* ↑ Cantarellas Camps, Catalina (2008). XV Congreso internacional de Historia del Arte: modelos, intercambios y recepción artística. Universidad de las Islas Baleares. 640.or. ISBN 978-84-8384-060-3.

## Kanpo estekak

* Datuak: Q5683910
# Maitasun bizizaleak

Maitasun bizizaleak (espainieraz Vividoras del amor) Julio Romero de Torres margolari andaluziarraren margolan modernista da. 1906an sortu zuen Arte Ederren Erakusketa Nazionalean aurkezteko asmoz baina zentsuratua izan zen. Lan hau margolariaren lehen garaikoa da, errealismo sozialarena alegia. Romero de Torresen lan garrantzitsuenetariko bat da hau.

## Deskribapena

Lau emakume prostituta gela batean daude itxaroten. Lurrean sutontzi bat ikus daiteke. Aurpegiek seriotasuna adierazten dute. Bereziki begiak dira deigarrienak; lau emakumeetatik hiru ikusleari begira daude. Laugarrena bere munduan bildua ematen du eta haren aurpegia ia ez da ikusten. Margolanean erotismorik edo festa girorik ez dago. Inguruak pobreziaren kutsua azaltzen du.

## Eragina

1906an erakusketaren arduradunek inmoraltzat jo zuten obra hau eta atzera bota zuten. Gehien batean erreakzioaren jatorria gaia zen ezen margolanean ez baita inongo elemetu erotikorik ikusten. Izatekotan, salaketa adierazten du erotismoa baino gehiago. Zentzu horretan izenburua nahiko sarkastikoa da.

## Erreferentziak

* ↑ http://www.efe.com/efe/espana/cultura/vividoras-del-amor-de-julio-romero-torres-vuelve-a-exhibirse-en-un-museo/10005-3129038#

## Kanpo estekak

* (Gaztelaniaz)Margolanari buruzko komentarioa.
* Datuak: Q16646899
# Bost emakume kalean

Bost emakume kalean (alemanez: Fünf Frauen auf der Straße) Ernst Ludwig Kirchner margolari alemanak 1913an egin zuen margolana da. Koloniako Ludwig museoan, Alemanian, erakusten da. Egilearen Berlingo garaiko espresionismo alemaniarrean kokaturiko koadroan, Lehen Mundu Gerraren aurreko gizartearen gainbehera irudikatzen duen adibide bat agertzen da.
1937an naziek arte endekatutzat jo zuten Kirchnerren lana. Hala ere, margolariak bere obraren suntsipena saihestea lortu zuen.

## Deskribapena

Koadroan, dotore jantzita dauden bost emakume ikusten dira. Prostitutak dira, gauean bezero bila dabiltzanak. Alemaniako hirietan gerra baino lehen ohikoa zen talde mota hori; artistak 1913ko udazkenean ikusi zuen Berlinen. Irudiak luzexkak dira, meheak, beroki luze eta ilunez eta geruzez jantziak, batzuk larruzko lepoekin eta beste batzuk apaingarriekin, baita takoi altuko zapatak eta kapela bitxiak ere, batzuk lumadunak. Itxuraz axolagabekeriaz ari dira, baina ezkutuko begiradek beste zerbait adierazten dute.
Ezkerreko ertzean, automobil baten gurpila ikusten da, modernitatearen eta mugimenduaren ikurra. Lau emakume eskuinera begira daude, baina ezkerrean dagoena erakusleiho argiztatu batean finkatzen ari da.
Kolore berde horixka onirikoa ohikoa da Kirchnerren Berlingo gaueko kale-eszenetan; Alemaniako hiriburuko antzinako gas-argiztapenaren tonalitatea zen. Hiri-arkitektura ia ez dago zirriborratuta. Bestalde, kubista frantsesen eta futurista italiarren eraginak gizartearen gainbehera adierazteko balio dio Kirchnerri.
Hyang-Sook Kim artearen historialariaren arabera, Kirchnerren emakumeen irudikapenak aldatzen ditu Berlingo bere kale-eszenen serieko lehen eszena honek. Dresdenetik Berlinera iritsi zenean, asaldatu egin zen emakume irudi harroak eta haien buruz seguruak ikustean. Lehen aldiz, kaleko prostitutak margotu zituen, hau da, ez putetxeko prostitutak, bezeroak aukeratu arte modu pasiboan itxaroten dutenak, baizik eta emakume aktiboak, kalean bezeroak bilatzeko orduan seguru eta desafiatzaile agertzen zirenak. Hemen, ordea, modu satanizatuan erretratatzen ditu.
1914an Kirchnerrek xilografia margolan honetatik abiatuta. Antzekoa da baina beste aurpegi batzuekin agertzen dira eta ispiluan alderantzikatua. Bost cocotte izendatu zuen.

## Erreferentziak

* ↑ https://web.archive.org/web/20120510045521/http://www.museenkoeln.de/museum-ludwig/default.asp?s=1830
* ↑ https://www.arteespana.com/ernstludwigkirchner.htm
* ↑ https://museenkoeln.de/portal/bild-der-woche.aspx?bdw=1997_33

## Ikus, gainera

* Die Brücke (taldea)

## Kanpo estekak

* Datuak: Q2972870
# Obturadore-abiadura

Obturadore-abiadura, klikatze abiadura edota esposizio denbora, argazkigintzan, argazki-kameraren obturadorea irekia mantentzen den denbora da. Segundo eta segundo frakzioetan adierazten da, hortaz obturadore-abiaduraz aipatzean denboraz ari gara, eta ez abiadura kontzeptuaz (distantzia/segundo).
Argazki-makinetan obturadore-abiadura 30 segundotatik 1/8000 segundoko frakziora doa. 30 segundotik gorako esposizio luzeak burutzeko B aukera edo Bulb modua dago, honen bitartez obturadorea argazkilariaren hatza klikatzailean dagoen denbora guztian zehar irekia mantentzen da. Azken aukera hau gauez hartutako eta zeruko izarrak agertzen diren argazkietan asko erabiltzen da. B aukeraren beste aldaera bat, T aukera edo Time modua da, honetan ere obturadorea argazkilariaren nahierako denboran zehar irekia mantentzen da, baina ez da denbora guztian hatza klikatzailean mantendu behar, nahikoa da hatzarekin behin eman eta obturadorea irekia mantentzeko eta itxi nahi den unean berriz ere hatzarekin behin klikatzea, hortaz argazkilariarentzat aukera erosoagoa da.
Obturadore-abiadura edo esposizio denbora ezberdinen bitartez mugimendua duten objektu edo gauzei argazkia ateratzean efektu ezberdinak lor daitezke: abiadura azkar edo laburrekin objektu edo mugimenduan dauden gauzen mugimendu gelditze efektua lortzen da; aldiz, abiadura luzeekin mugimenduan dauden objektu edo gauzen desplazamendu efektua.
* Ur-jauzi baten hainbat irudi ikusgai. Mugimenduan dagoen gauza bat abiadura ezberdinekin irudikatua.
* Abiadura azkar edo laburrez ateratako argazkia: mugimenduaren gelditze efektua.
* Leku berdinetik abiadura geldoaz (2 segundo) ateratako argazkia: desplazamendu efektua.

## Denbora eskala

Denboren ohiko eskala honakoa da:
| Balorea | Klikatzailearen denbora parekideak |
| B | klikatzailea sakatua mantentzen den bitartean |
| 30" | 30 segundo |
| 15" | 15 segundo |
| 8" | 8 segundo |
| 4" | 4 segundo |
| 2" | 2 segundo |
| 1" | 1 segundo |
| 2 | 1/2 segundo |
| 4 | 1/4 segundo |
| 8 | 1/8 segundo |
| 15 | 1/15 segundo |
| 30 | 1/30 segundo |
| 60 | 1/60 segundo |
| 125 | 1/125 segundo |
| 250 | 1/250 segundo |
| 500 | 1/500 segundo |
| 1000 | 1/1000 segundo |
| 2000 | 1/2000 segundo |
| 3000 | 1/3000 segundo |
| 4000 | 1/4000 segundo |

## Erreferentziak

* ↑ Euskalterm: [Ertzaintza Hiztegia] [2013]

## Kanpo estekak

* Datuak: Q349600
* Multimedia: Shutter speed / Q349600
# Irudi-bereizmen

Irudi-bereizmenak bertan ikus daitekeen xehetasun-maila adierazten du. Normalean argazkilaritza digitalean erabiltzen da, baina irudi baten kalitatea adierazteko ere erabiltzen da, kalitate handikoa bada bereizmen handia duela esan nahi baita, xehetasunak garbi ikusten direla esanez.
Bitmap formatuan dauden irudien kasuan, ohikoena irudi-bereizmena bi zenbaki osoz adieraztea da, lehenak irudiak zabaleran zenbat pixel dituen eta bigarrenak altueran zenbat pixel dituen adieraziz.
Irudi garbi baten aurkakoa izendatzeko pixelatu hitza erabiltzen da, kalitate txarrekoa dela adieraziz.
Ohikoa da raster irudi baten pixel kopuru osoa adieraztea, irudi baten zabalerako pixelak altuerako pixelengatik biderkatua. Hona hemen raster irudi bat bereizmen desberdinetan adierazten duen marrazki bat:

## Ikus, gainera

* Raster irudi.
* Irudi bektorial.
* Pantaila-bereizmen.

## Kanpo estekak

* Datuak: Q210521
* Multimedia: Image resolution / Q210521
# Kolore tenperatura

Argi baten kolore tenperatura gorputz beltz bat tenperatura jakin batean berotuz duen argia argi-espektro batekin parekatuz definitzen da. Horregatik, kolore tenperatura kelvin unitateetan adierazten da, berau neurri erlatibo bat baita.
Orokorrean, ez da begi bistara nabaritzen, bi argien artean parekatuz baizik, adibidez tungsteno (bonbila) argipean dagoen paper orrialde bat eta fluoreszente (egunaren argia) baten argipean dagoen beste bat parekatuz.

## Adibideak

Kolore tenperaturaren gutxi gorabeherako zenbait adibide:
* 1700 K: Pospolo argia
* 1850 K: Kandela argia
* 2700–3300 K: Bonbila edo tungsteno lanpara (etxebizitzetako ohiko argiztapena)
* 3000 K: tungstenoa (lanpara halogenoa)
* 4000–4500 K: Merkurio baporezko lanpara
* 5000 K: Argi fluoreszentea (gutxi gorabehera)
* 5500–6000 K: Egunaren argia, flash elektronikoa (gutxi gorabehera)
* 5780 K: Eguzki argi puruaren kolore tenperatura
* 6200 K: Xenon lanpara
* 6500 K: Egunaren argia, lainotua
* 6500–10500 K: Telebista pantaila (LCD edota CRT)
* 28000–30000 K: Tximistargia

## Kanpo estekak

* Datuak: Q327408
* Multimedia: Color temperature / Q327408
# Zoom

    Artikulu hau objektibo motari buruzkoa da; beste esanahietarako, ikus «Zoom (argipena)».
Zooma zinema edo argazki kameraren objektibo mota da, kamera mugitu gabe plano zabal batetik lehen plano batera pasatzea ahalbidetzen duena. Zoom-ratioa bost handipen baino handiagoa denean, superzoom esaten zaie. Zoom motorduna bada, kamera trinkoen eta bideo-kameren kasuan bezala, power zoom deitzen da.

## Zoom optiko eta digitala

Zoom optikoa irudiaren hurbilketa handitu edo gutxitzen duen objektibo mota bat da, argazki- edo bideo-kameraren lenteak erabiliz, foku-distantzia aldatuz eta koadroa subjektuarekin itxiz. Optikari esker, zoom mota horrek objektuarekiko benetako hurbilketa lortzen du, eta ez du irudia digitalki erreproduzitu behar, zoom digitalaren kasuan gertatzen den bezala. Kameretan benetan garrantzitsua den zoom bakarra da, eta, beraz, garestiena da ekoiztea.
Zoom digitala argazkiaren zati bat izan ohi da, marjinen zati bat kendu egiten da, irudiaren erdiko zatia handituz. Horretarako sentsorearen zati bat baino ez da erabiltzen, eta horrek esan nahi du pixel gutxiago erabiltzen direla eta, beraz, irudiaren kalitatea murrizten dela.

## Erreferentziak

* ↑ Euskalterm: [Bulego-materialak Hiztegia] [2009], [Irudia, Ikus-entzunezkoak eta Soinua Hiztegia] [2009] eta [Hipermerkatuetako Produktuak Hiztegia] [2009]; Elhuyar Hiztegia
* ↑ «Zoom». Euskaltzaindiaren Hiztegia. (Noiz kontsultatua: 2023-08-29.)

## Kanpo estekak

* Datuak: Q220310
* Multimedia: Zoom lenses / Q220310
# Paralaxi

Paralaxia objektu bat bi puntu ezberdinetatik begiratzean hautematen den itxurazko posizioaren aldaketa da. Terminoa antzinako grezieraz alternantzia esan nahi duen παράλλαξις (parallaxis) hitzetik dator. Behatutako objektua behatzailearengandik zenbat eta hurbilago egon, orduan eta paralaxi handiagoa du perspektiba dela eta. Ondorioz, paralaxia objektuen distantziak zehazteko erabili daiteke.

## Erreferentziak

* ↑ Euskaltzaindia. (2014ko irailaren 14a). (pdf) Astronomiako Oinarrizko Lexikoa. Zangoza (Noiz kontsultatua: 2018ko urriaren 5a).
* ↑ Madariaga Zubimendi, Danel. (2006). (pdf) Orienta ezazu zeure burua zeruko esferan. Bilbo: Udako Euskal Unibertsitatea, 39 or. ISBN 8484380815. (Noiz kontsultatua: 2018ko urriaren 5a).

## Ikus, gainera

* Izar-paralaxia

## Kanpo estekak

* Datuak: Q165074
* Multimedia: Parallax / Q165074
# Irudi panoramiko

Panorama espazio fisiko baten angelu zabaleko argazki, margo zein beste edonolako irudikapena da. Panorama erakusten duen irudi bati buruz, panoramikoa dela esaten da.

## Kanpo estekak

* Datuak: Q12014476
* Multimedia: Panoramas / Q12014476
# Behe-erliebe

Behe-erliebea eskulturan erabiltzen den erliebe mota bat da. Irudia nabarmentzen da eta atzeko planoa, maila beheagoan geratzen da. Beraz, behe-erliebean, formak plano orokorretik pixka bat irteten dira. Harrian arte-lan ugari teknika honen bidez egin dira eta horretarako materiala tailatu beharra dago. Egurrean egiten denean ere, harrian bezala, materiala kendu egin behar da. Metaletan ere behe-erliebeak egiten dira, baina kasu horretan, moldeen bidez edo bozelketa erabiliz egin daitezke. Oso ohikoak da garai guztietako eta mundu osoko txanponetan.
Erliebea, bere altueraren arabera sailkatzen da:
* Behe erliebea altuera txikiena du.
* Erdi-erliebean, nabarmendu den forma, irudikatzen duen objektua errealaren bolumenaren erdia du.
* Erliebe altuan, nabarmendu den forma, irudikatzen duen objektua errealaren bolumena ia osorik tailatu da.
Teknikoki, erliebeak desberdindu badaitezke ere, behe-erliebe hitza idazlan eta komunikazio medioetan orokorrean erliebeari buruz hitz egiteko erabiltzen da, nahiz eta den hain zehatza.

## Argazki behe-erliebea

Behe-erliebea, argazkigintzako teknika bat ere bada. Gai berari buruzko positibo eta negatibo bat zabalkuntza edo kontaktu bidez kopiatzean datza, pixka bat zentratu gabeak, ertz lerrodun irudi bat lortzeko, albo batetik argiztaturiko behe-erliebe baten antzekoa.

## Erreferentziak

* ↑ «behe-erliebe» Lur Hiztegi Entziklopedikoa 2011-07-18 (Noiz kontsultatua: 2024-10-10).
* ↑ (Gaztelaniaz) «Término: Medio relieve» Tesauros del Patrimonio cultural de España (Gobierno de España. Ministerio de Cultura y Deporte.).

## Kanpo estekak

* Datuak: Q14562306
* Multimedia: Bas-reliefs / Q14562306
# Estereoskopio

Estereoskopioa bi dimentsioko irudi bikoitz bat giza garunean nahastu eta hiru dimentsioko irudi bakar gisa ikusteko tresna, hau da, gauzakiak erliebean ikustea bideratzen duen tresna. Bata bestetik hurbil dauden bi puntutatik ikuspegi beraren bi argazki ateratzen badira eta bi argazki horiek estereoskopioan elkarren ondoan jartzen badira, ikuspegi hori erliebean ikusiko da. Sir Charles Wheatstonek asmatu zuen estereoskopioa 1840an.
Geologian eta geografian asko erabiltzen da, hegazkinetatik ateratako era horretako argazkiak estereoskopioan behatuz errazago egin baitaitezke leku bateko azterketa geologiko, geografiko eta geomorfologikoak.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

## Kanpo estekak

* Datuak: Q11723296
* Multimedia: Stereoscopes / Q11723296
# Irekidura (argazkigintza)

Irekidura, argazkigintzan, argia igarotzen den zuloa da. Zehazkiago, optika sistema bateko irekidura irudiaren planoan fokuratzen diren izpi-sortaren konoa finkatzen duena da.
Argazkigintzan irekidura magnitudea diafragmak kontrolatzen du, zeina sistemak onartzen duen argi kopurua erregulatzeko haren ibilbidean jartzen den egitura bat da. Obturazio abiadurarekin konbinatuz gero, irekidura tamainak film edo sentsoarearen esposizio maila erregulatzen du, honebestez esposizio balorea zehaztuz.
Argazki-objektibo baten irekidura tamaina ezberdinetara egokitu daitekeen zulo bat da, irekidura-eraztuna erabiliz. Eraztun hori lentearen atzean dago, baina obturadorearen aurrean. Irekidura-eraztuna zirkulu lau bat da, erdian zulo txiki bat duena. Zulo txikiari irekidura deitzen zaio. Irekiduraren tamaina alda daiteke. Irekidura oso txikia denean argi kopuru txiki bat bakarrik sar daiteke kamerara. Irekidura handia denean, argi asko sar daiteke.
Honi esker, argazkilariak argazki-filmera edo irudi-sentsorera iristen den argi kantitatea kontrolatzen du. Irekidura obturadore-abiadurarekin batera aldatzen da kamerara sartzen den argi kantitatea kontrolatzeko. Argi kantitate horri esposizioa deitzen zaio. Normalean, obturadore-abiadura bizkorrak ez du argi asko sartzen uzten (argazkia ilunegi atera daitekeela esan nahi du), beraz, argazkilariak irekidura handiagoa erabiliko du hori zuzentzeko. Obturadore-abiadura motelak irekidura txikiagoa beharko du argazkia distiratsuegi ateratzeko.
Irekiduraren tamaina "f zenbakia" gisa deskribatzen da. Zuloaren tamaina lentearen foku-distantziarekin erlazionatuta deskribatzen duen zenbaki bat da. Zenbaki baxu batek (adibidez, f1.4 edo f2.8) irekidura zabalik dagoela esan nahi du, eta argi asko sartzen uzten du. Zenbaki altu batek (adibidez, f8 edo f11) irekidura txikia dela esan nahi du, eta ez duela hainbeste argi sartzen uzten.

## Kanpo estekak

* Datuak: Q6434802
* Multimedia: Aperture / Q6434802
# Gobo

Goboa metalezko zein beirazko diskoa da. Hau forma desberdinekin dago zulaturik eta tenperatura altuak jasateko gai da. Pieza hau fokoetan jartzen da argia sartzen ez uzteko, eta horrela efektu bisualak sortu ahal izateko. Gobo terminoa ingelesetik dator eta "goes before optics" esaldiaren akronimotik dator; hau da, optika aurretik doana. Goboaren adibiderik esanguratsuena Batmanen seinalea izango litzateke. Argi efektuak sortzeko metodo hau antzinetariko bat da.

## Motak
#### Altzairuzkoa

Gehien erabiltzen den gobo mota da. Iraunkorrenak dira eta bertan hitzak, irudiak eta abar eratzen dira altzairuzko xafla moztuz, nahi den forma eman arte. Fokoaren eta goboaren artean kolorezko gel-xafla jarriz kolorezko argia lortuko litzateke.

#### Beirazkoa

Gobo mota hau erabilgarria da oso mugitzen diren fokoetan erabiltzeko. Gainera, beirazkoa izanik goboan bertan jarri daiteke kolorea, beste xaflarik erabili gabe.

## Lehenengo goboak

1881. urtean Sir Joseph Swanek denboran askoz gehiago irauten zuen argi elektrikoa lortu zuen eta Savoy Theater eraiki zen Westminsterren argi mota honekin. Argiztatzeko era hau azkar zabaldu zen, eta 1933. urterako mendebalde osotik zegoen. Momentu horretan kokatzen dira lehenengo goboak, argi efektuak sortu nahi baitziren eszenatokietan.

## Goboen erabilera telebistan

Goboak gehienbat antzerkian erabili izan diren arren telebistan erabili izan da noizbait. Goboen erabilera gehienbat itzalak sortzeko izan da; halere Batman bezalako pelikuletan paper garrantzitsuagoa jokatu dute.

## Erreferentziak

* ↑ (Gaztelaniaz) ¿Qué es un GOBO? | Gobos. (Noiz kontsultatua: 2020-04-25).
* ↑ (Ingelesez) Sayer, Rob. Gobos – A Guide To Choosing And Using A Gobo | - Stage Lighting Tutorials, Information and How To. (Noiz kontsultatua: 2020-04-25).
* ↑ (Ingelesez) Walker, Matt. (2014-08-20). «How to Use Gobos to Create a Unique Event Experience» Endless Events (Noiz kontsultatua: 2020-04-25).
* ↑ «Glass Gobos - Stage Lighting Store» www.stagelightingstore.com (Noiz kontsultatua: 2020-04-25).
* ↑ The History of Gobo Lighting - Red Carpet Systems. (Noiz kontsultatua: 2020-04-25).
* ↑ (Ingelesez) «5 Film Noir Photography Tips» HowStuffWorks 2012-02-28 (Noiz kontsultatua: 2020-04-25).

## Kanpo estekak

* Datuak: Q1533554
* Multimedia: Gobo projectors / Q1533554
# Argi-mahai

Argi-mahaia lan-mahai mota bat da, kristal baten azpitik argia duena, arte grafikoen arloan erabilitakoa, dokumentu garden eta zeharrargitsuekin lan egiteko aukera ematen duena. Helburuaren arabera, argi-mahaiak dimentsio aldakorrak izan ditzake: kutxa soil batetik argazkien negatiboak aztertzeko (negatoskopioa) film orrietan inprimatzeko erabiltzen diren mahaietara.

## Kanpo estekak

* Datuak: Q1109118
* Multimedia: Light tables / Q1109118
# Peltre

    Artikulu hau Aleazioari buruzkoa da; beste esanahietarako, ikus «Peltre (argipena)».
Peltrea eztainu, kobre, antimonio eta berunez osatutako aleazio bat da. Xaflakorra, biguna eta zuri kolorekoa da, zilarrarekin nolabaiteko antzekotasuna du, ez da oso erreaktiboa eta 170-230 °C artean urtzen da, hortaz apaingarriak egiteko erabili ohi da. Iraunkorra eta xaflakorra denez, denboraren poderioz patina interesgarria bereganatzen du eta edozein itxuraz landu liteke.
Usadioz %85-%99eko eztainua eta gogortasuna emateko %1-4a kobrea daramatza. Kolore urdinxka izan dezan berun kopuru txiki bat eman ohi zaio. Bere itxura distiratsua, leuna eta zilarraren antzekoa da, metal horren antzera oxidazioaren ondorioz eta tratamendu kimikorik ematen ez bazaio belztera jotzen du. Peltrea xaflakorra denez, eskuarekin indar eginez ere desitxuratu daiteke. Fusio puntu baxua du.

## Kanpo estekak

* Datuak: Q852372
* Multimedia: Pewter / Q852372
# Ortoargazki

Ortoargazkia geometrikoki zuzendutako airetiko argazkia da. Zuzenketaren helburua eskala uniformatzea da eta plano kartografikoetara egokitzea, hartara argazkia erabili daiteke distantzia errealak neurtzeko.
Ortozuzenketak kontuan hartzen ditu, besteak beste, lurraren topografia eta kameren lenteek eta angeluek sortutako distortsioak. Irudiak hegazkinen edo sateliteen bidez hartzen ohi dira eta, behin zuzenduta, erabiltzen dira besteak beste Geografia-Informazioko Sistemetan (GIS), topografian, urbanismoan, arkitekturan eta arkeologian.

## Kanpo estekak

* Nafarroako geoataria
* Euskadiko geoataria: geoEuskadi
* Frantziako geoataria: Géoportail.
* Espainiako ortoargazkiak: Portal del Plan Nacional de Ortofotografía Aérea (PNOA)
* Deskarga zentroa: Centro de Descargas del Instituto Geográfico Nacional/Centro Nacional de Información Geográfica
* Datuak: Q922585
* Multimedia: Orthophotos / Q922585
# Eremu sakontasun

Eremu sakontasuna, optika eta bereziki argazkigintzan, irudi edo argazki bateko eszenan punturik hurbilena eta punturik urrunenaren arteko eremuak duen gardentasun edo definizio maila da.
Eremu sakontasuna handia ala txikia izan liteke, argazkilariaren nahiera eta argazki makinaren parametro batzuen araberakoa baita. Nagusiki, eremu sakontasuna lau faktoreen baitakoa da:
* Zirkulu-nahasketaren tamaina
* Foku-distantzia
* Irekidura edo f zenbakia
* Fokuratze-distantzia
Orokorrean, gero eta irekidura txikiagoko diafragmak erabiliz sakontasun handiagoa lortzen da; eta alderantziz, gero eta irekidura handiagoko diafragmak erabiliz eremu sakontasun txikiagoa lortzen da.
* Eremu sakontasun txikiko irudia (f5)
* Eremu sakontasun ertaineko irudia (f32)

## Kanpo estekak

* Datuak: Q215932
* Multimedia: Depth of field / Q215932
# Zerumarra

Zerumarra edo batzuetan ingelesezko skyline hiri baten egitura eta eraikin garaienek (batez ere etxe orratzek) silueta edo ikuspegi orokorra da, sarri honen ikur bilakatzen dena. Hiri baten egiturek sortutako horizonte artifizial gisa ere deskriba daiteke. Zerumarrak hirietako hatz-marka modukoa da, ez baitaude bi berdin eta identifikatzeko balio baitute.

## Kanpo loturak

* Datuak: Q465837
* Multimedia: Skylines / Q465837
# Esposizio (argarkigintza)

Esposizioa, argazkigintzan, irudi bat osatzeko material fotosentikorrak (argazkigintzan kimikoan) edota irudi-sentsoreak (argazkigintza digitalean) jasotzen duen argi kopurua da.
Matematikoki: esposizioa = argiztapena x denbora
Aurreko formulak adierazten duen moduan, esposizioa denbora eta material fotosentikorrak jasotako argiztapen kopuruaren arteko konbinazioa da, eta lux segundutan neurtzen da.

## Esposizioaren kontrola

Argazki kamera batean, esposizio denbora obturazio abiadurak eta objektiboaren irekidurak finkatzen dute. Azken bi faktoreak (abiadura eta irekidura) EB edo esposizio balorea izeneko zenbaki bakar batean konbinatzen dira.

## Esposizio egokia

Nahi dugun argazkia edo irudia lortzeko behar den esposizio egokia da. Esposizio egoki bat lortzeko modu on bat sunny 16 araua da: egun eguzkitsu batean, ISO 100 sentsibilitatea eta f/16 irekidura erabiliz, obturazio egokia 1/100 litzateke.

## Kanpo estekak

* Datuak: Q271960
* Multimedia: Exposure / Q271960